Johs. Poulsen (RV), 2009-05-05:
Vi synes egentlig, at Enhedslistens sympatiske forslag har fået en lidt for hård medfart i debatten, forstået på den måde, at jeg såmænd egentlig tror, at der, hvis der var økonomisk baggrund for det og man havde mulighed for det, ville være rigtig mange i det her Folketing, som gerne ville sikre mere konkurrencedygtige priser for den kollektive trafik - i al fald for dele af den kollektive trafik.
Jeg tror ikke, at man sådan fuldstændig generelt kan sige, at takster skal op og ned med den samme procentmæssige stigning overalt.
Der vil være nogle steder, hvor det vil være fordelagtigt at få et prisstop.
Jeg vil endda sige fra Det Radikale Venstres side, at vi tror, der er områder, hvor man med prisnedsættelser vil kunne skabe en endnu mere positiv udvikling i den kollektive trafik, fordi den ville blive mere konkurrencedygtig.
Faktisk er det også sådan, at der er steder i landet, som kører med gratis bybusdrift, hvor man enten har haft forsøg med det eller har indført det mere eller mindre permanent.
Det er ganske vist ikke nogle steder, der tales meget om i det her Folketing; det er mindre steder i Jylland og sådan nogle steder, man opererer med den slags forsøg, men det sker, og det viser sig faktisk, at det godt kan give ganske positive erfaringer, for der er jo ingen tvivl om, at det at administrere billetsystemer og alt muligt andet har nogle omkostninger i sig, som ikke altid står mål med de indtægter, man kan få, selv om det opleves af brugerne som relativt høje takster.
Så sagt på den lidt kort måde: Vi har i Det Radikale Venstre en vis sympati for forslaget om et prisstop, og det hænger altså sammen med, at vi mener, at man i nogle sammenhænge med fordel kunne operere med lavere priser i den kollektive trafik.
Det synes vi faktisk det kunne være spændende at eksperimentere noget mere med - måske startende på udvalgte områder.
Vi synes faktisk, det har været fornuftigt at lave den aftale, for det er jo rigtigt, som flere ordførere har sagt, at det betyder, at der ikke længere er de voldsomme prishop, vi så for nogle år tilbage både under den ene og den anden type regering.
Så man kan sige, at for brugerne at den kollektive trafik har man i hvert fald med prisloftet indført et system, som betyder, at der er en stabilisering, således at takststigningerne i det store og hele holder trit med den indkomstudvikling, som folk i almindelighed har.
De betaler altså stort set den samme andel både i år og næste år, hvis de har det samme forbrug af kollektiv trafik.
Det er vi parat til at diskutere til enhver tid.
Vi har også i forbindelse med finanslovdebatterne påpeget en finansiering til at indføre lavere takster i udvalgte dele af den kollektive trafik.
Det mål vil vi fortsat forfølge, og skulle det vise sig, at man i regeringspartierne eller i Dansk Folkeparti fik lyst til at diskutere det emne endnu mere intensivt, så er vi helt klart parat til det med afsæt i den aftaletekst, vi har lavet.
Men vi står ved aftalen, og vi synes, det trods alt har været et fremskridt for forbrugerne af kollektiv trafik.
Det ændrer ikke på, at vi gerne vil endnu videre, for vi vil gerne gøre den kollektive trafik så konkurrencedygtig som overhovedet muligt.